Giesegård
Giesegård, hovedgård 9 km SØ for Ringsted. Giesegård blev oprettet 1668 af opkøbt bøndergods og sikret adelige sædegårdsrettigheder for ejeren Frederik Giese fra 1683. Den var 1777-1922 stamhus for Schack/Brockenhuus-Schack og er fortsat i slægtens eje.
Den hvidkalkede hovedbygning med sortglaserede tegl er opført 1750-51 for grevinde Anna Sophie Schack (f. Rantzau). Den blev forhøjet til to etager 1843, udstyret med tårne og spir ved Th. Zelther 1873 og restaureret af Gotfred Tvede 1904.
Gården er siden 1752 drevet sammen med det nærliggende Juellund; de to godser omfatter 3122 ha (1996).